Dnes je na programe trinásta etapa vo východných Alpách, ktorá odštartuje náročný víkend v talianskych horách. Štartovným miestom bude dnes Palmanova, finišovať sa bude po 17:00 v meste Cividale del Friuli. Počas dňa absolvujú cyklisti 170 kilometrov s dvomi stúpaniami prvej kategórie a dvomi stúpaniami druhej kategórie. Na prvú jednotku Montemaggiore sa začne stúpať po 49 kilometroch. Stúpanie patrí k jedným z najťažších na tomto ročníku s dĺžkou 8,3 kilometra a priemerom 9,3 %. Hneď po následnom zjazde nasleduje dvojka Crai s parametrami 8,8 kilometra a 6,4 %. Po opätovnom zjazde čaká pelotón vydýchnutie v podobe 30 kilometrovej rovinnej pasáže. Na 130 kilometri už bude čakať druhé stúpanie dňa Cima Porzus, kategorizované jednotkou. Opäť veľmi náročný kopec s dĺžkou 8,8 kilometra a priemerom 8,2 %, v ktorom sa už môže rozhodovať o osude dnešnej etapy. Necelých 20 kilometrov pred páskou čaká pelotón posledná horská prémia druhej kategórie Valle s 6,2 kilometrami a priemerom 7,8 %. Po dosiahnutí vrcholu čaká jazdcov zjazd a následná rovinka až do cieľového mestečka.
Dnes sa očakáva hlavne etapa v réžii kazašskej Astany, ktorá sa bude snažiť vytvoriť tlak na španielsky Movistar a jeho lídra Alejandra Valverdeho. Budú to však mať nesmierne náročné, keďže Valverdeho tímoví kolegovia Amador, Visconti či Betancur jazdia v skvelej forme. Profil etapy dáva opäť šancu na úspešný únik, v ktorom by sa mali angažovať predovšetkým Alessanndro De Marchi z BMC, Damiano Cunego z Nippo-Vini Fantini, Nicolas Roche zo SKY či Przemyslaw Niemiec z Lampre-Merida.
Tešme sa teda na ďalší napínavý deň Gira 2016, v ktorom spoznáme s najväčšou pravdepodobnosťou nového lídra závodu.
Priebeh trasy
Profil etapy
zdroj: cyclingstage.com